《题周垣戴氏桂林池馆》
宋代·梁泰来

地偏不受点尘侵，日涉园亭得趣深。
竹外移梅曾辟径，月中分桂定成林。
云山环碧醉人眼，池水澂泓鉴此心。
净几明窗潇洒尽，时携好客一凭临。

作者简介：梁泰来，字伯大，号菊平子，丽水（今属浙江）人，居宣平龟山。度宗咸淳十年（一二七四）进士，授宁海尉。宋亡，隐居不仕。有《菊平小稿》，已佚。事见民国《宣平县志》卷一二《菊平子梁伯大传》。今录诗二首。